
RAPORT  COMUN  SUPLIMENTAR
asupra 
propunerii legislative pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
(Plx.855/2006)

şi

propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii 

în perioada 1950-1961

(Plx.693/2006)

1. În temeiul art.70 din Regulamentul Camerei Deputaţilor, republicat, propunerea legislativă pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961 (Plx.855/2006) şi propunerea legislativă pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961 (Plx.693/2006), au fost retrimise Comisiei pentru muncă şi protecţie socială în vederea întocmirii unui nou raport, cu adresele nr. Pl.x 855 din 21 februarie 2007, respectiv nr.Plx.693 din 21 februarie 2007.

Având în vedere că ambele propuneri legislative au acelaşi obiect de reglementare, s-a hotărât redactarea unui singur raport, conform prevederilor art.68 alin.(1) din Regulamentul Camerei Deputaţilor.

În urma rediscutării propunerilor legislative mai sus menţionate în şedinţa din 6 iunie 2007, membrii Comisiei au hotărât, cu unanimitate de voturi, menţinerea soluţiilor iniţiale, de respingere a propunerilor legislative, exprimate în rapoartele depuse cu nr.631/18 decembrie 2006 şi nr.701/8 februarie 2007 (pentru Plx.855), respectiv nr.525/12 octombrie 2006, nr.595/02 noiembrie 2006,  nr.626/11 decembrie 2006 şi nr.702/14 februarie 2007(pentru Plx.693).
2. Ambele propuneri legislative fac parte din categoria legilor ordinare, conform prevederilor art.73 alin.(1) din Constituţia României, republicată. 

3. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

Comisia propune Plenului Camerei Deputaţilor respingerea celor două iniţiative legislative din următoarele considerente:
· Sfera beneficiarilor nu poate fi extinsă prin raportarea la denumirea meseriei sau ocupaţiei, deoarece prevederile Legii nr.309/2002 acordă drepturile respective celor care au satisfăcut stagiul militar în cadrul Direcţiei Generale a Serviciului Muncii după un criteriu de apartenenţă şi nu ocupaţional.

· Deosebirea esenţială dintre persoanele care au efectuat stagiul militar în cadrul Direcţiei Generale a Serviciului Muncii şi cele care l-au efectuat în cadrul Ministerului Forţelor Armate, în detaşamentele de muncă necombatante, este dată de statutul fiecărei categorii şi nu de activitatea în sine desfăşurată în perioada respectivă.

· Adoptarea acestor propuneri legislative ar conduce la inechităţi şi forme de discriminare între categorii de persoane cu situaţii juridice similare, atât în rândul militarilor conscriptibili, care au desfăşurat acelaşi gen de activităţi şi în aceleaşi condiţii după anul 1961, cât şi între militarii cu alte specialităţi, din unităţile cu profil economic, şi chiar cei încadraţi în unităţi de arme înainte de 1961.

